**JAVNI POZIV**

**za dodjelu podrške investicijama za izgradnju bunara i bistijerni za 2022. godinu**

Ministarstvo poljoprivrede, šumarstva i vodoprivrede, u daljem tekstu Ministarstvo, u skladu sa Agrobudžetom za 2022. godinu i budžetskom linijom 2.1.14*. –* Podrška investicijama za izgradnju bunara i bistijerni, objavljuje Javni poziv za dodjelu podrške investicijama za izgradnju bunara i bistijerni za 2022. godinu.

**DEFINICIJA KORISNIKA PODSTICAJNIH SREDSTAVA:**

Korisnik sredstava podrške je poljoprivredno gazdinstvo koje:

* je upisano u Registru poljoprivrednih gazdinstava, u skladu sa Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, br. 16/14 i 37/18), do trenutka podnošenja zahtjeva za odobravanje investicije;
* u cjelosti ispunjava kriterijume prihvatljivosti i specifične kriterijume prihvatljivosti niže navedene.

Ukoliko su podnosioci zahtjeva u statusu pravnih lica, neophodno je da im je primarna djelatnost iz Sektora A: Poljoprivreda, šumarstvo i ribarstvo, po Zakonu o klasifikaciji djelatnosti (Sl.list CG, br. 18/11).

**PRIHVATLJIVE INVESTICIJE:**

Investicije koje se mogu podržati kroz ovaj Javni poziv su:

* bušenje/izgradnja novih eksploatacionih bunara u cilju obezbjeđivanja redovnog i pravovremenog navodnjavanja usjeva na otvorenom prostoru, u plastenicima i staklenicima i za plantažno gajenje voćaka i vinove loze, kao i za obezbjeđivanje vode za uzgoj stoke;
* nabavka nove opreme za novoizgrađene bunare, pumpe, agregati, cijevne linije od bunara do proizvodne parcele;
* izgradnja novih bistijerni u cilju obezbjeđivanja napajanja vodom;
* adaptacija postojećih bistijerni;
* nabavka rezervoara (tankova) za vodu;
* nabavka motornih pumpi za vodu;
* nabavka novih tifona.

**KRITERIJUMI PRIHVATLJIVOSTI:**

Kako bi podnosilac Zahtjeva za odobravanje investicije bio prihvatljiv za podršku moraju se ispuniti sledeći kriterijumi:

* Investicija će biti odobrena samo ukoliko se parcela na kojoj će biti instaliran bunar (bistijerna, rezervoar) nalazi u vlasništvu podnosioca zahtjeva (nosioca gazdinsva) ili člana kućne zajednice nosioca poljoprivrednog gazdinstva;
* U toku trajanja ovog javnog poziva poljoprivredno gazdinstvo može konkurisati samo sa jednim zahtjevom;
* Ukoliko je podnosilac zahtjeva po ovom Javnom pozivu u tekućoj godini podnio zahtjev po nekom drugom Javnom pozivu za istu investiciju kod ovog Ministarstva, investicija će biti podržana samo kroz jedan Javni poziv;
* Ukoliko je poljoprivredno gazdinstvo u prethodnom periodu (2017, 2018, 2019, 2020. i 2021. godina) ostvarilo podršku po ovom Javnom pozivu, ne može ostvariti pravo na podršku ni po jednom osnovu u ovoj budžetskoj godini po ovom Javnom pozivu;
* Investicija se implementira u skladu sa nacionalnim zakonodavstvom.

**SPECIFIČNI KRITERIJUMI PRIHVATLJIVOSTI:**

Podnosilac Zahtjeva za odobravanje investicije, u trenutku podnošenja Zahtjeva, mora imati upisano u Registru poljoprivrednih gazdinstava najmanje:

* 3 uslovna grla ili
* 1 ha žitarica (šifra 01) ili
* 1 ha krompira (šifra 02) ili
* 0,5 ha povrća (šifra 03) ili
* 0,5 ha višegodišnjih voćnih vrsta i/ili vinove loze (šifra 04) ili
* 0,5 ha krmnog bilja (šifra 05) ili
* 0,5 ha duvana (šifra 0601) ili
* 0,5 ha ljekovitog bilja (šifra 0602) ili
* 0,3 ha jagoda (šifra 0314) ili
* 0,1 ha zaštićenog prostora ili
* 1 ha livada (šifra 1101) ili
* 1 ha pašnjaka (šifra 1201) ili
* 75 stabala maslina (šifra 0424)
* 3 ha pod ratarskim, povrtarskim i krmnim usjevima u slučaju nabavke tifona.

**NEPRIHVATLJIVI TROŠKOVI:**

* Troškovi sopstvenog rada;
* Kupovina ili uzimanje u zakup zemljišta i objekata;
* Bankovni troškovi, troškovi garancija i ostali slični troškovi;
* Troškovi nastali prije dodjele Rješenja o odobrenju investicije;
* Troškovi nastali nakon isteka roka iz Rješenja o odobrenju investicije;
* Nabavka polovne opreme.

**VISINA PODRŠKE:**

Maksimalna prihvatljiva investicija za podršku iznosi 7.000,00 €. Visina podrške, kod novoizgrađenih bunara, je do 50% od ukupno prihvatljivih troškova investicije,ane više od 3.500,00 € po zahtjevu i ne više od 40 €/m (cijena sa PDV-om) bunarske bušotine***.***

Visina podrške, kod novoizgrađenih bistijerni, je do 50% od ukupno prihvatljivih troškova za nabavku materijala za izgradnju, a ne više od 40 €/m3 (cijena sa PDV-om) novoizgrađene bistijerne i ne više od 3.500,00 € po zahtjevu.

Visina podrške, kod adaptacije bistijerni, u iznosu od 12 €/m3 (cijena sa PDV-om) bistijerne, a ne više od 3.500,00 € po zahtjevu.

Visina podrške, kod nabavke rezervoara (tankova) za vodu, je do 50% od ukupno prihvatljivih troškova investicije, a ne više od 3.500,00 € po zahtjevu.

Visina podrške, kod nabavke tifona, je do 50% od ukupno prihvatljivih troškova investicije, a ne više od 3.500,00 € po zahtjevu.

Visina podrške, kod nabavke motornih pumpi za vodu, je do 50% od ukupno prihvatljivih troškova investicije, a ne više od 1.200,00 € po zahtjevu.

Maksimalno prihvatljiva podrška od 60% od vrijednosti prihvatljive investicije, ukoliko nosilac poljoprivrednog gazdinstva obavlja poljoprivrednu djelatnost kao jedino ili glavno zanimanje, odnosno da je upisan u Registar poljoprivrednika u skladu sa propisom kojim je uređeno obavljanje poljoprivredne djelatnosti kao jedinog ili glavnog zanimanja i koji su izmirili doprinose, u skladu sa zakonom po osnovu upisa u Registar poljoprivrednika, zaključno sa 30. junom 2021. godine, ali ne više od 4.200,00 € po gazdinstvu.

Korisnik može, po ovom Javnom pozivu, podnijeti zahtjev samo za jedan tip investicije.

Korisnik može započeti investiciju tek nakon dobijanja Rješenja o odobravanju investicije od strane Ministarstva.

Podrška se isplaćuje nakon završene investicije, a nakon terenske kontrole.

Pod pojmom „završena investicija“ podrazumijeva se da su završeni radovi, oprema instalirana i da je sistem u funkciji.

**NAPOMENE:**

* Podnosilac zahtjeva odgovara za tačnost podataka i dokumentacije za ostvarivanje prava na podršku;
* Ministarstvo poljoprivrede, šumarstva i vodoprivrede zadržava pravo provjere realnosti i osnovanosti prikazanih troškova;
* Podrška se može ostvariti isključivo uz priložen dokaz da je izvršena usluga i/ili nabavljena oprema plaćena gotovinski ili bezgotovinski i to:
  + U slučaju gotovinskog plaćanja: fiskalizovani račun sa otpremnicom;
  + U slučaju bezgotovinskog/žiralnog plaćanja (plaćanja preko računa): ovjeren virman (uplatnica) o prenosu sredstava dobavljaču/izvršiocu usluge, fiskalizovana faktura (račun) za obavljeni posao i ovjeren bankovni izvod o prenosu sredstava;
* Garancija za kupljenu opremu je obavezna za opremu koja podliježe garanciji;
* Kupljena oprema mora biti ugrađena i stavljena u funkciju navodnjavanja (vodosnabdijevanja);
* Ukoliko je neophodno izvršiti izmjenu odobrene investicije zatražena izmjena mora biti odobrena od strane Ministarstva;
* Ukoliko je predmet investicije nabavka crijeva, biće odobrena jedino ako su instalirana preko zemljišta koje se nalazi u vlasništvu gazdinstva;
* Nabavka roba i usluga može biti prihvatljiva za podršku samo ukoliko je dobavljač pravno lice registrovano za tu djelatnost, po Zakonu o klasifikaciji djelatnosti („Službeni list CG“, broj 18/11);
* Obaveze korisnika podrške kao i kaznene mjere u slučaju nepoštovanja istih utvrđene su članom 33 Zakona o poljoprivredi i ruralnom razvoju („Službeni list CG“, br. 56/09, 34/14, 1/15, 30/17, 51/17 i 59/21) i podrazumjevaju vraćanje primljenih sredstava uvećanih za iznos kamate, kao i gubitak prava na bilo koju podršku naredne dvije godine.
* Nepotpuna i neblagovremeno podnijeta dokumentacija se neće razmatrati.

**POTREBNA DOKUMENTACIJA UZ ZAHTJEV ZA ODOBRAVANJE INVESTICIJE:**

* Popunjen Zahtjev za odobravanje investicije za izgradnju bunara i bistijerni za 2022. godinu – Obrazac I;
* Ukoliko je podnosilac zahtjeva pravno lice, dokaz iz CRPS-a (rešenje o registraciji) kojim se potvrđuje da je primarna djelatnost pravnog lica iz Sektora A: Poljoprivreda, šumarstvo i ribarstvo, po Zakonu o klasifikaciji djelatnosti („Službeni list CG“, broj 18/11);
* Posjedovni list sa naznačenom parcelom na kojoj će biti izgrađen bunar (bistijerna) sa pratećom opremom, sa skicom trase kojom će crijevo biti ukopano od bunara do proizvodne parcele;
* Uvjerenje o kućnoj zajednici podnosioca zahtjeva (samo u slučaju da se daje saglasnost vlasnika parcele tj. člana kućne zajednice);
* Ukoliko nosilac gazdinstva nije vlasnik parcele na kojoj će biti instaliran bunar, potrebna je saglasnost člana kućne zajednice/poljoprivrednog gazdinstva, odnosno vlasnika parcele;
* Potpisana i pečatirana cjenovna ponuda, predmjer i predračun za planiranu investiciju koja će biti predmet odobravanja;
* Predračun opreme.

**POTREBNA DOKUMENTACIJA UZ ZAHTJEV ZA ODOBRAVANJE PODRŠKE:**

* Popunjen Zahtjev za odobravanje podrške za investicije za izgradnju bunara i bistijerni za 2022. godinu – Obrazac II;
* Dokaz da je kupljena roba, oprema ili usluga plaćena gotovinski ili bezgotovinski i to:
* U slučaju gotovinskog plaćanja: Fiskalizovani račun sa otpremnicom;
  + U slučaju bezgotovinskog/žiralnog plaćanja (plaćanja preko računa): ovjeren virman (uplatnica) o prenosu sredstava dobavljaču/izvođaču radova za nabavljenu opremu i/ili izvršene radove; fiskalizovana faktura (račun) za kupljenu opremu/izvedene radove sa otpremnicom i ovjeren bankovni izvod o prenosu sredstava;
* U slučaju uvozne nabavke: ovjeren virman (uplatnica) o prenosu sredstava dobavljaču, ovjeren swift od strane banke, JCI (jedinstvena carinska isprava); dokaz da su izmirene obaveze prema Upravi carina Crne Gore i ovjeren bankovni izvod o prenosu sredstava;
* Fotokopiju garantnog lista za nabavljenu opremu.

**NAČIN PODNOŠENJA ZAHTJEVA ZA ODOBRAVANJE INVESTICIJE:**

Obrazac Zahtjeva za odobravanje investicije za izgradnju bunara i bistijerni u 2022. godini (OBRAZAC I), i obrazac Zahtjeva za odobravanje podrške investicijama za izgradnju bunara i bistijerni za 2022. godinu (OBRAZAC II) se mogu preuzeti sa internet stranice Ministarstva poljoprivrede, šumarstva i vodoprivrede ([www.gov.me/mpsv](http://www.gov.me/mpsv)) ili u kancelarijama Direkcije za savjetodavne poslove u biljnoj proizvodnji i Direkcije za savjetodavne poslove u oblasti stočarstva.

Popunjene obrasce Zahtjeva dostaviti **isključivo** putem pošte, na sljedeću adresu:

**MINISTARSTVO POLJOPRIVREDE, ŠUMARSTVA I VODOPRIVREDE**

**-Direktorat za ruralni razvoj-**

**po Javnom pozivu za dodjelu podrške investicijama u izgradnju bunara i bistijerni za 2022. godinu**

**Rimski trg br. 46**

**81000 Podgorica**

Informacije u vezi sa ovim Javnim pozivom mogu se dobiti putem telefona:

**020-482-115 i 020-482-150**

Trajanje Javnog poziva je od **28. marta 2022.** godine do utroška sredstava a ne kasnije od **31. maja 2022.** godine.

Javni poziv će se završiti prije **31. maja 2022.** godine ukoliko se utroše sva sredstva predviđena mjerom 2.1.14. Agrobudžeta – Podrška investicijama za izgradnju bunara i bistijerni.

U slučaju da se predviđena sredstva utroše prije **31. maja 2022.** godine, Ministarstvo će obavijestiti javnost o završetku Javnog poziva, na način što će obavještenje biti objavljeno na internet stranici Ministarstva i dnevnom listu „Pobjeda“.

Obrada i odobravanje primljenih Zahtjeva će se vršiti u toku trajanja Javnog poziva.

**PROCEDURA REALIZACIJE:**

1. Potencijalni korisnik se obraća Ministarstvuzahtjevom za odobravanje investicije za izgradnju bunara i bistijerni za 2022. godinu (OBRAZAC 1B) sa pratećom dokumentacijom;
2. Ministarstvo vrši administrativnu i terensku kontrolu podnesenih zahtjeva prije odobravanja investicije nakon čega donosi rješenje o odobravanju ili odbijanju investicije;
3. Podnosilac zahtjeva realizuje investiciju, koja može započeti tek nakon donošenja predmetnog Rješenja;
4. Nakon završene investicije korisnik podnosi Ministarstvu zahtjev za odobravanje podrške za investicije za izgradnju bunara i bistijerni za 2022. godinu (OBRAZAC 1C) sa pratećom dokumentacijom;
5. Direkcija za savjetodavne poslove u biljnoj proizvodnji i Direkcija za savjetodavne poslove u oblasti stočarstva vrše terensku kontrolu i dostavljaju Ministarstvu Izvještaj praćen fotodokumentacijom;
6. Ministarstvo donosi rješenje o odobravanju podrške;
7. Odobreni iznos podrške će biti isplaćen na žiro račun podnosioca zahtjeva.